  Виталий Пронин Туэ удмурт литератураез но тодосэз азинтӥсьлэн Кедра Митрейлэн (Дмитрий Иванович Корепановлэн) вордскем дырысеныз 120 ар тырмоз. Солы сӥзьыса, 20-тӥ куарусёнэ Эгра ёросын конференция ортчытыны радъямын. Ужрадэ пыриськозы ёросысь шаерчиос, Ижысь бадӟым делегация лыктоз: Кузебай Герд нимо гимназиын дышетскисьёс, Дышетӥсьёслэсь тодон-валанзэс будэтонъя институтын ужасьёс но тодмо удмурт писательёс Генрих Перевощиков, Егор Загребин, Владимир Котков, историк-публицист Николай Кузнецов, литературоведъёс Анна Зуева но Александр Шкляев, Кедра Митрейлэн ӵыжы-выжыосыз Галина Тронина но Юлия Данилова. Конференцилэн ужаз пыриськыны Эграын но мылкыд карисьёс трос вал, шуо радъясьёсыз, соин нимысьтыз конкурс ортчытыса, тужгес но тунсыко ужъёс быръемын. Бускель Дэбесысь но Якшур-Бӧдья ёросысь куноос вуозы. Дэбес ёросысь «Байгурезь» газетлэн валтӥсь редакторез Валерий Нуриахметов вераськоз Кедра Митрейлэн кык ар ӵоже Дэбесын улэмез сярысь.  Конференция кутскоз 10 часэ ёросысь администрацилэн юртаз. Дасям тезисъёс нимысьтыз бичетэн потозы, сое шедьтыны луоз Эгра библиотекалэн сайтысьтыз.  